钦定古今图书集成/理学汇编/文学典/第059卷 > 裴休
## 钦定古今图书集成/理学汇编/文学典/第059卷 > 裴休

按《唐书》本传：“裴休，字公美，孟州济源人。父肃，贞元时
为浙东观察使。剧贼栗锽诱山越为乱，陷州县，肃引
州兵破禽之，自记《平贼》一篇上之，德宗嘉美，生三子。
休，仲子也，操守严正。方儿童时，兄弟偕隐家墅，昼讲
经，夜著书，终年不出户。有馈鹿者，诸生共荐之，休不
食，曰：‘疏食犹不足，今一啖肉，后何以继’？擢进士第，举”
贤良方正异等，诸府辟署。入为监察御史，更内外任。
至大中时，以兵部侍郎领诸道盐铁转运使。六年，进
同中书门下平章事。即奏言：“宰相论政上前，知印者
次为《时政记》。所论非一，详己辞，略它议。事有所缺，史
氏莫得详。请宰相人自为记，合付史官。”诏可。进中书
侍郎。太和后，岁漕江、淮米四十万斛至渭河仓者才
十三。舟楫偾败，吏乘为奸，冒没百端，刘晏之法尽废。
休分遣官询按其弊，乃命在所令长兼董漕，褒能者，
谪怠者，由江抵渭。旧岁率雇缗二十八万，休悉归诸
吏，敕巡院不得辄侵牟，著《新法》十条。又立税茶十二
法，人以为便。居三年，粟至渭仓者百二十万斛，无留
壅。时方镇设邸阁，居茶取直，因视商人它货横赋之，
道路苛扰。休建言“许收邸直，毋擅赋商人。”又收山泽
宝冶悉归盐铁。秉政凡五岁，罢为宣武军节度使，封
河东县子。久之，由太子少保分司东都，复起历昭义、
河东、凤翔、荆南四节度。卒，年七十四，赠太尉。休不为
皦察行，所治吏下畏信。能文章，《书楷》遒媚有体法。为
人酝藉，进止雍闲。宣宗尝曰：“休真儒者。”然嗜浮屠法，
居常不御酒肉，讲求其说，演绎附著数万言，习歌呗
以为乐。与纥干、𣳻素善，至为桑门，号以“相”字，当世嘲
薄之，而所好不衰。

按《全唐诗话》：休字公美，孟州人。大中六年为相，能文
章，为人酝藉，进止雍闲。宣宗曰：“休真儒者。”

《赠黄糵山僧希运》诗曰：“自从大士传心印，额上圆珠
七尺身。挂锡十年栖蜀水，浮杯今日渡江滨。一千龙
象随高步，万里香华结胜因。拟欲事师为弟子，不知
将法付何人。”休会昌中官于锺陵。请运至郡，以所解
一篇示之。师不顾曰：“若形于纸墨，何有吾宗？”休问其
故，曰：“上乘之印，唯是一心，更无别法。心体一空，万缘
俱寂，如大日轮，升于虚空，其中照耀，静无纤埃。证之
者无新旧，无浅深。说之者不立义解，不开户牖，直下
便是，动念即乖。”其后休录之为《传心法要》云